Didžioji Sijų upė
Didžioji Sijų upė arba Didžioji Siu upė (angl. Big Sioux River) – upė Jungtinių Amerikos Valstijų vidurinėje dalyje, Pietų Dakotos ir Ajovos valstijose; Misūrio kairysis intakas. Prasideda Prerijų plynaukštėje (Coteau des Prairies) Robertso apygardoje (Pietų Dakotos šiaurės rytai). Teka pietuosna per Pietų Dakotą, o žemupyje sudaro Pietų Dakotos ir Ajovos valstijų ribą. Įteka į Misūrį ties Su Sičiu. Didžiausias intakas – Uolų upė (kairysis). Žemupio vaga slenkstėta, ties Su Folsu yra žymi slenksčių juosta, vadinama „Sijų kriokliais“. Įrengta potvynių valdymo sistema. Pagrindiniai miestai prie upės: Votertaunas, Su Folsas (Pietų Dakota), Su Sitis (Ajova). Upė pavadinta jos baseine gyvenančių indėnų sijų (lakotų) vardu. Senasis upės pavadinimas – Tčankasndata (Tchankasndata).